Overvaal: ‘Lesufi is gewaarsku’Panyaza Lesufi, Gautengse LUR vir onderwys. Foto: ANA. Talle partye het die uitspraak van die konstitusionele hof oor die Gautengse departement van onderwys se appèlsaak oor die Hoërskool Overvaal verwelkom. Philip van Staden, VF Plus-lid in die Gautengse wetgewer, het gesê sy party het in Januarie vanjaar in die Gautengse wetgewer die kop van Panyaza Lesufi, LUR vir onderwys in Gauteng, geëis nadat geweld wat dae lank geduur het by die skool uitgebreek het “en dit voorgekom het asof dit deur Lesufi georkestreer was”. “Die VF Plus het Lesufi ook gewaarsku dat hy soos ŉ stout kind is wat nie wil luister nie en hom gaan vasloop met sy poging om hom tot die konstitusionele hof te wend en dat hierdie poging geen vrugte sou afwerp nie en dit net ŉ vermorsing van belastingbetalersgeld sal wees omdat die uitspraak slegs was om nie nóg leerlinge toe te laat nie en dit nie ŉ grondwetlike kwessie was nie.” Volgens Van Staden het Lesufi nou geen voet om meer op te staan nie en het sy inmenging by skole se besluite en sy politieke agenda om Afrikaanse skole te dwing om na dubbelmedium oor te skakel nou finaal die uitklophou gekry. “Die VF Plus hoop dat Lesufi nou besef dat sy optrede die afgelope vier jaar teen Afrikaanse skole ŉ absolute mors van tyd en geld was en dat hy nou dalk sal begin om hom by sy werk as LUR te bepaal. Die geweld by die Hoërskool Overvaal het die VF Plus genoodsaak om klagtes by die SAPD in te dien en die premier van Gauteng te versoek om Lesufi af te dank.” Van Staden het gesê sy party handig ook eersdaags sy klagtes teen Lesufi by die Gautengse wetgewer se integriteitskommissaris in vir sy minagting van die Grondwet in terme van artikel 135 gelees saam met bylae 2 artikel 5. “Politici, ministers en provinsiale LUR’e, soos Lesufi, moet besef dat jy nie jou amp kan misbruik om op skole te trap en leerlinge se reg op moedertaalonderrig, soos vervat in artikel 29 van die Grondwet, kan misken en daarmee wegkom nie.” Die VF Plus gaan nou daarop aandring dat Lesufi in die wetgewer moet verduidelik wat hierdie appèlsaak die belastingbetaler gekos het aangesien hierdie saak met koste van die hand gewys is. “Lesufi moet persoonlik pa staan vir die koste verbonde aan die saak.” Foto: ANA. AfriForum het ook die uitspraak verwelkom. Volgens Carien Bloem, AfriForum se projekkoördineerder vir onderwys, bevestig die uitspraak die reg van skole se beheerliggame om oor kwessies soos die skool se taalbeleid te beslis, asook die bestaansreg van enkelmedium Afrikaanse skole. “AfriForum hoop dat hierdie beslissing Lesufi sal verhoed om Afrikaanse skole verder te teiken.” Bloem voeg by dat die uitspraak beklemtoon hoe belangrik dit is dat ouers vir wie Afrikaanse onderrig van belang is, moet sorg dra dat Afrikaanse skole vol is en dat hulle by beheerliggame se werksaamhede betrokke moet raak om die toekoms van Afrikaanse onderwys te verseker. “Lesufi het van die saak ’n rassegeskil probeer maak, terwyl die skool veelrassig is. Die hof het ’n belangrike uitspraak gelewer ten gunste van Afrikaans, maar ook ten gunste van taalregte oor die algemeen. Ons hoop dit sal die voortdurende aanslag teen Afrikaanse skole vir eens en vir altyd beëindig,” sluit Bloem af. Die vakbond Solidariteit het intussen gesê dat Hoërskool Overvaal nie die enigste Afrikaanse openbare skool is wat druk van die regering ontvang om afstand te doen van sy Afrikaanse taalbeleid nie, asook om sy kapasiteit te oorskry en addisionele leerders te aanvaar nie. Johan Kruger. Foto: Reint Dykema “Daarom is dié oorwinning van Hoërskool Overvaal ŉ oorwinning vir alle openbare skole wat Afrikaans as onderrigtaal aanbied, sowel as openbare skole wat gedurig kapasiteitsuitdagings in die toelatingsperiode ervaar,” het Johan Kruger, adjunkbestuurshoof van Solidariteit, gesê. Volgens Kruger bevestig die konstitusionele hof se bevel dat staatsamptenare nie roekeloos mag wees wanneer dit by die plasing van leerders kom nie, en dit bevestig ook die belangrike beginsel dat Afrikaans as onderrigtaal wel ŉ grondwetlike ruimte het. Die hofuitspraak van 15 Januarie 2018 bly dus staan en die inhoud daarvan bepaal onder meer: Dat Afrikaans as onderrigtaal ŉ relevante oorweging is in die toelating van leerders in openbare skole; en dat daar ag geslaan moet word op die kapasiteit van openbare skole om leerders in te neem in die toelatingsproses. “Openbare skole, meer spesifiek Afrikaanse openbare skole, se hande is sterker gemaak deur dié bevel en dit stel beheerliggame in staat om in die toekoms met vrymoedigheid hul toelatingsbeleid toe te pas,” het Kruger saamgevat.